Indore News: Congress ने जारी किया लोकसभा का विजन डॉक्युमेंट बनाने वाले ने पद से दिया इस्तीफा - Naidunia.com
Congress ने जारी किया लोकसभा का विजन डॉक्युमेंट, बनाने वाले ने पद से दिया इस्तीफा
Updated: | Thu, 16 May 2019 12:06 PM (IST)
Indore Lok Sabha Seat : कांग्रेस ने इंदौर लोकसभा क्षेत्र के लिए विजन डॉक्युमेंट के रूप में अलग से घोषणा पत्र जारी किया है।
इंदौर, नईदुनिया प्रतिनिधि। कांग्रेस ने इंदौर लोकसभा क्षेत्र के लिए विजन डॉक्युमेंट के रूप में अलग से घोषणा पत्र जारी किया है। सांवेर से सिंगापुर तक के नारे के साथ बुधवार को घोषणा पत्र जारी किया गया। दो मंत्रियों की मौजूदगी में हुए घोषणापत्र जारी करने के कार्यक्रम की खबर उन लोगों को ही नहीं दी गई जिन्होंने इसका प्रारुप तैयार किया। पांच नंबर विधानसभा से जुड़े एक पूर्व पार्षद पर बाले-बाले कार्यक्रम तय करने का आरोप लग रहा है। कार्यक्रम के बाद प्रदेश के सचिव अनुरोध जैन ने पार्टी के पदों से इस्तीफा देने का ऐलान कर दिया। पार्टी के अन्य नेता भी नाराज हो गए।
कांग्रेस की ओर से मंगलवार रात करीब 11 बजे संदेश जारी किया गया कि बुधवार सुबह 8.30 बजे विजन डॉक्युमेंट जारी किया जाएगा। सुबह दो मंत्रियों सज्जनसिंह वर्मा, तुलसी सिलावट, चुनाव संचालक रामेश्वर पटेल, पूर्व विधायक अश्विन जोशी, सचिव राजेश चौकसे की मौजूदगी में विजन डॉक्युमेंट जारी भी करवा दिया गया। इसमें कांग्रेस की ओर से शहर के इंफ्रास्ट्रक्चर से लेकर शिक्षा, स्वास्थ्य और खेल सुविधाओं के विकास को लेकर तमाम घोषणाएं की गई।
शहर में कैंसर अस्पताल बनाने के साथ बच्चों का अस्पताल बनाने व एमवाय व सरकारी अस्पताल की सुविधाएं छह महीनों में ही सुधारने की घोषणा भी की गई। साथ ही डॉक्युमेंट में नेहरू स्टेडियम के जीर्णोद्वार से लेकर सिरपुर और पिपल्यापाला तालाब की सफाई व सरंक्षण का ऐलान भी किया गया। सुबह दो मंत्रियों समेत 10-20 लोगों की मौजूदगी में घोषणा पत्र जारी करने का कार्यक्रम हो गया। शाम को सचिव व कांग्रेस के आईटी सेल की जिम्मेदारी संभाल रहे अनुरोध जैन ने कांग्रेस के पदों से इस्तीफा देने की घोषणा कर दी। अनुरोध पूर्व मंत्री ललित जैन के पुत्र हैं।
कांग्रेस की प्रदेश प्रवक्ता कविता शुक्ला के साथ अनुरोध जैन व कुछ लोगों की टीम ने विजय डॉक्युमेंट तैयार किया था। हालांकि बुधवार को हुए कार्यक्रम जानकारी भी इनमें से किसी को नहीं दी गई। जैन ने तो इस्तीफे की घोषणा कर नाराजगी प्रकट कर दी। लेकिन प्रवक्ता कविता शुक्ला ने कहा कि यह सही बात है कि हमें सूचना नहीं दी गई लेकिन पार्टी हित में डॉक्युमेंट जारी कर दिया गया तो कोई बात नहीं। मैं अनुरोध को भी समझाने का प्रयास कर रही है।
पार्टी के लिए काम करने वालों को कभी अनदेखा नहीं किया जा सकता। नाराजगी की जानकारी मुझ तक भी पहुंची है। मैं खुद अनुरोध को मनाने घर जा रहा हूं। अन्य की शिकायत भी दूर करेंगे। - विनय बाकलीवाल, शहर कांग्रेस अध्यक्ष
#Congress Vision Document
#कांग्रेस विजन डाक्यूमेंट
Krishna Janmashtami 2020 Date: श्री कृष्ण जन्माष्टमी की तारीख को लेकर दो राय, जानिए किस दिन मनाएंगे तो मिलेगा दोगुना फल
धमकियों के बाद पूर्व पाक क्रिकेटर दानिश कनेरिया ने डिलीट किया टाइम्स स्क्वायर पर श्रीराम की फोटो वाला ट्वीट